Súradnice: 48°09′12″S 17°07′25″V﻿ / ﻿48,153208°S 17,123474°V﻿ / 48.153208; 17.123474

Sídlo na Záhradníckej 21 v Bratislave
Logo SPPK
**Slovenská poľnohospodárska a potravinárska komora** (ďalej SPPK) je najväčšou neštátnou a samosprávnou inštitúciou slovenského agropotravinárskeho sektora. Združuje právnické a fyzické osoby v oblasti poľnohospodárstva, potravinárstva, služieb a obchodu. 

Vznikla na základe zákona č. 30/1992 Zb. v znení neskorších predpisov. Jej predsedom je Milan Semančík, sídlo má v Bratislave na Záhradníckej ulici. Členstvo v SPPK je od 1.januára 2005 dobrovoľné.

Charakteristika SPPK
--------------------

Slovenská poľnohospodárska a potravinárska komora má 38 regionálnych komôr v okresných mestách, 5 regionálnych komôr so štatútom, 34 združení, zväzov a únií. Jej členovia obhospodarujú takmer 63 % poľnohospodárskej pôdy, v chovoch majú vyše 70 % hovädzieho dobytka a 50 % oviec. Jej snahou je objektívne argumentovať v prospech domácich výrobcov potravín v širšom kontexte a zároveň účelnejšie presadzovať zámery, ktoré sú vlastné všetkým potravinárom. 

Medzi bývalých predsedov komory patria Vladimír Chovan (exminister pôdohospodárstva), Ivan Oravec alebo Ján Paciga.

Činnosť SPPK
------------

### Legislatíva

* podieľa sa na príprave koncepcií rozvoja poľnohospodárstva a potravinárstva a ich služieb
* podieľa sa na príprave všeobecne záväzných právnych predpisov a opatrení v oblasti podnikania v poľnohospodárstve a potravinárstve v tuzemsku a zahraničí
* informuje členov o akceptácii pripomienok komory, o výsledku tvorby legislatívnych noriem
* zlaďuje záujmy našich členov v podnikateľskej činnosti a koordinuje postup pri ochrane pred zneužívaním ekonomickej sily obchodnými partnermi

#### Trh

* poskytuje členom aktuálne obchodné a hospodárske informácie z domova a zo zahraničia o spolupráci so Slovenskom, vrátane prehľadov o situácii na trhu s ťažiskovými poľnohospodárskymi a potravinárskymi komoditami a o predpokladoch jej ďalšieho vývoja
* vyhľadáva, spracováva a sprostredkováva členom informácie o zahraničných teritóriách z hľadiska možností slovenského exportu poľnohospodárskeho a potravinárskeho tovaru
* poskytuje a organizuje odborné poradenstvo pre podnikateľské subjekty, organizuje rôzne formy ďalšieho vzdelávania a informatizácie pre poľnohospodárstvo a potravinárstvo

#### Propagácia slovenských výrobkov

* organizuje zahraničné obchodné misie, stáže a tematické výjazdy smerujúce k rozvoju zahraničného obchodu a sprostredkováva firemné a profesijné prezentácie na zahraničných veľtrhoch a výstavách
* zabezpečujeme rôzne formy práce s verejnosťou a spolupracujeme so združeniami spotrebiteľov s cieľom zlepšiť informovanosť o postavení poľnohospodárstva a potravinárstva v spoločnosti.

SPPK vydáva pravidelný Spravodaj ako súčasť Roľníckych novín, svojich členov informuje cez newsletter alebo e-mailom.

### Činnosť SPPK v zahraničí

Úrad SPPK má dvoch vyslancov v Európskom hospodárskom a sociálnom výbore (EHSV), úzko spolupracuje s s Hlavnou konfederáciou poľnohospodárskych družstiev v EÚ (COPA-COGECA) a s agrárnymi komorami krajín V4: Nemzeti Agrárgazdasági Kamara v Maďarsku, Agrární komora České republiky, Krajowa Rada Izb Rolniczych.

### Orgány SPPK

Činnosť SPPK riadia ***orgány,*** ktorými sú valné zhromaždenie, predstavenstvo, predseda a dozorná rada. Najdôležitejším z nich je ***valné zhromaždenie,*** ktoré schvaľuje stanovy, volebný i rokovací poriadok a ich zmeny, volí predsedu a podpredsedov komory, členov predstavenstva a dozornej rady, určuje hlavné smery činnosti, ako aj výšku a lehotu splatnosti členských príspevkov. Schvaľuje tiež rozpočet a ročnú účtovnú závierku SPPK. ***Predstavenstvo*** je výkonným orgánom, ktorý riadi činnosť komory medzi zasadaniami valného zhromaždenia. ***Predseda*** stojí na čele komory a predstavenstva, dozerá na činnosť úradu SPPK a vykonáva ďalšie činnosti, ktoré mu určujú stanovy, uznesenia valného zhromaždenia alebo predstavenstva. ***Dozorná rada*** predstavuje najvyšší kontrolný orgán, čo ju oprávňuje kontrolovať celú činnosť komory.

Referencie
----------

1. ↑  Zákon č. 30/1992 Slovenskej národnej rady o Slovenskej poľnohospodárskej a potravinárskej komore
2. ↑  Spravodaj SPPK 2016
3. ↑  Zoznam kontaktov na orgány SPPK